text: La comèdia romàntica "Bittersweet Days" dirigida per la mallorquina Marga Melià s'estrena als cinemes
  "Bittersweet days" és una pel·lícula sobre la identitat, l'amor, l'amistat i el creixement personal que reflecteix les inquietuds d'uns joves a la Barcelona globalitzada d'avui dia. Melià, que a més de dirigir la pel·lícula també és guionista i productora, volia reflectir a la pel·lícula el retrat d'un sector més aviat acomodat de la joventut europea que es troba en constant moviment i amb una crisi més d'identitat que no econòmica. Un punt de vista femení i agredolç, centrat en les emocions, elegit per a narrar l'estiu que comparteixen una sèrie de personatges que poc a poc es descobreixen insegurs i descontents amb les seves vides, perduts davant la immensitat de possibilitats que tenen al seu abast.